Forslag til RÅDETS FORORDNING om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Litauen

(forelagt af Kommissionen)

BEGRUNDELSE

1. Rådet bemyndigede den 30. marts 1999 Kommissionen til at indlede forhandlinger om yderligere gensidige indrømmelser på landbrugsområdet under Europaaftalerne mellem EF og de associerede central- og østeuropæiske lande.

2. Forhandlingerne, der er blevet gennemført inden for tiltrædelsesprocessens generelle rammer, har været baseret på artikel 20, stk. 4, i Europaaftalen med Litauen. Ifølge artikel 20, stk. 4, skal EF og Litauen for hvert enkelt produkt på et ordnet og gensidigt grundlag i Associeringsrådet undersøge mulighederne for at indrømme hinanden yderligere lempelser under hensyntagen til omfanget af deres indbyrdes samhandel med landbrugsprodukter, disse produkters særlige følsomhed, reglerne for EF's fælles landbrugspolitik og reglerne for landbrugspolitikken i det associerede land.

3. I henhold til Rådets afgørelse skal forhandlingerne sikre en rimelig ligevægt, både mellem eksport og import og mellem EF's og dets medlemsstaters interesser på den ene side og de associerede landes på den anden side.

4. Resultatet af forhandlingerne mellem Kommissionen og Republikken Litauen om yderligere indrømmelser på landbrugsområdet er, at der bør gennemføres en øjeblikkelig og fuldstændig liberalisering af både importen til EF af visse landbrugsprodukter og af eksporten af de fleste af disse produkter fra EF til Republikken Litauen. Rækkevidden af indrømmelser under toldkontingenterne er ligeledes øget i sammenligning med de gældende gensidige indrømmelser. Som følge af den nye aftale vil ca. to tredjedele af den bilaterale handel med landbrugsprodukter blive omfattet af præferenceordninger.

5. Som følge af de tilpasninger, der er opnået enighed med Litauen om, skal der fastlægges en ny tillægsprotokol til Europaaftalen med Litauen. Et vigtigt resultat af forhandlingerne om fastlæggelse af en ny tillægsprotokol til Europaaftalen med Litauen er prioriteringen af en hurtig gennemførelse af tilpasningerne. Varigheden af proceduren for vedtagelse af en sådan ny tillægsprotokol gør det ikke muligt at sætte den i kraft pr. 1 januar 2001.

6. En rådsforordning om selvstændige overgangsforanstaltninger ville gøre det muligt at gennemføre forhandlingsresultaterne hurtigere. Nærværende rådsforordning vil kunne erstattes af den nye tillægsprotokol, når denne træder i kraft. Den samme fremgangsmåde blev anvendt i 1996 for at tage hensyn til den landbrugsaftale, der blev indgået under Uruguay-rundens multilaterale handelsforhandlinger, og til følgerne af den seneste EU-udvidelse.

7. Republikken Litauen vil ligeledes som en selvstændig overgangsforanstaltning træffe alle nødvendige lovgivningsforanstaltninger for samtidigt at opfylde de tilsagn, som Republikken Litauen har afgivet som et resultat af forhandlingerne.

8. Dette forslag har til formål at muliggøre en hurtig gennemførelse, fra 1 januar 2001, af resultaterne af landbrugsforhandlingerne om en ny tillægsprotokol til Europaaftalen med Litauen. Det indeholder ændringer af bilagene til Europaaftalen med Litauen, som omhandler EF's toldindrømmelser vedrørende import af produkter med oprindelse i Litauen.

9. Det henstilles til Rådet, at det vedtager den foreslåede forordning.

2000/0258(ACC)

Forslag til

RÅDETS FORORDNING

om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Litauen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Den Europaaftale, der er indgået mellem De Europæiske Fællesskaber og deres medlemsstater på den ene side og Republikken Litauen på den anden side [1], giver mulighed for yderligere toldindrømmelser for visse landbrugsprodukter med oprindelse i Litauen.

[1] EFT L 51 af 20.2.1998, s. 3.

(2) Der blev fastsat forbedringer af præferenceordningerne under Europaaftalen med Litauen i Protokollen om tilpasning af handelsaspekterne i Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Litauen på den anden side for at tage hensyn til Republikken Finlands, Kongeriget Sveriges og Republikken Østrigs tiltrædelse af Den Europæiske Union og resultaterne af landbrugsforhandlingerne under Uruguay-runden [2]. Rådet godkendte ovennævnte protokol på EF's vegne ved Rådets afgørelse af 18 maj 1998 [3].

[2] EFT L 321 af 30.11.1998, s. 3.

[3] EFT L 321 af 30.11.1998, s. 1.

(3) I overensstemmelse med de retningslinjer, som Rådet vedtog den 30. marts 1999, afsluttede Kommissionen og Republikken Litauen den 5 juni 2000 forhandlingerne om en ny tillægsprotokol til Europaaftalen.

(4) Den nye tillægsprotokol, som omhandler yderligere indrømmelser på landbrugsområdet, vil blive baseret på Europaaftalens artikel 20, stk. 4, som fastsætter, at EF og Litauen i Associeringsrådet på et ordnet og gensidigt grundlag undersøger mulighederne for for hvert produkt at indrømme hinanden yderligere lempelser.

(5) Et vigtigt resultat af forhandlingerne om indgåelse af en ny tillægsprotokol til Europaaftalen med Litauen er prioriteringen af en hurtig gennemførelse af tilpasningerne.

(6) Der bør derfor som en selvstændig overgangsforanstaltning foretages en tilpasning af landbrugsindrømmelserne i Europaaftalen med Litauen.

(7) Republikken Litauen træffer som en selvstændig overgangsforanstaltning alle nødvendige lovgivningsforanstaltninger for at sikre en hurtig og samtidig gennemførelse af tilpasningen af Republikken Litauens landbrugsindrømmelser i Europaaftalen.

(8) De foranstaltninger, der er nødvendige for denne forordnings gennemførelse, er forvaltningsforanstaltninger efter artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [4], og de bør derfor vedtages efter forvaltningsproceduren i artikel 4 i den pågældende afgørelse.

[4] EFT L 184 af 17.7.1999, s. 23.

(9) Ved Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks [5] blev der fastlagt forvaltningsregler for toldkontingenter, der er baseret på toldangivelsernes kronologiske rækkefølge -

[5] EFT L 253 af 11.10.1993, s. 1.

UDSTEDT FØLGENDE FORORDNING :

Artikel 1

1. Den ordning, der gælder for import til EF af visse landbrugsprodukter med oprindelse i Litauen som fastsat i bilag A(a) og A(b) til nærværende forordning, erstatter ordningen i bilag Va til Europaaftalen mellem De Europæiske Fællesskaber og deres medlemsstater på den ene side og Republikken Litauen på den anden side.

2. Når den nye tillægsprotokol om tilpasning af den Europaaftale, der er nævnt i stk. 1, træder i kraft, erstatter indrømmelserne i nævnte protokol de indrømmelser, der er fastsat i bilag A(a) og A(b) til nærværende forordning.

3. Kommissionen fastsætter gennemførelsesbestemmelser til nærværende forordning efter proceduren i artikel 3, stk. 2.

Artikel 2

1. Toldkontingenter med et løbenummer på over 09.5100 forvaltes af Kommissionen i henhold til artikel 308a, 308b og 308c i forordning (EØF) nr. 2454/93.

2. De mængder varer, der er omfattet af toldkontingenter og overgået til fri omsætning fra den 1. juli 2000 ifølge indrømmelserne i bilag V(a) til Europaaftalen i overensstemmelse med Rådets forordning (EF) nr. 1926/96 [6] før nærværende forordnings ikrafttræden, modregnes helt mængderne i bilag A(b) til nærværende forordning.

[6] EFT L 254 af 8.10.1996, s. 1.

Artikel 3

1. Kommissionen bistås af den komité, der er omhandlet i artikel 23 i Rådets forordning (EØF) nr. 1766/92 om den fælles markedsordning for korns [7], eller af en komité, der er nedsat i henhold til de relevante bestemmelser i de øvrige forordninger om de fælles markedsordninger for landbruget.

[7] EFT L 181 af 1.7.1992, s. 21.

2. Når der henvises til dette stykke, anvendes forvaltningsproceduren i artikel 4 i afgørelse 1999/468/EF, i overensstemmelse med artikel 7, stk. 3, i samme afgørelse.

3. Perioden som omhandlet i artikel 4, stk. 3, i afgørelse 1999/468/EF er én måned.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1 januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Rådets vegne

Formand

BILAG A(a) EF-importtolden ophæves for følgende varer med oprindelse i Litauen

>TABELPOSITION>

(1) Som fastsat i Kommissionens forordning (EF) nr. 2204/1999 af 12. oktober 1999 om ændring af bilag I til Rådets forordning (EØF) nr. 2658/87 om told- og statistiknomenklaturen og Den Fælles Toldtarif, (EFT L 278 af 28.10.1999, s. 1).

BILAG A(b) Import til EF af følgende varer med oprindelse i Litauen er omfattet af nedenstående indrømmelser

(MFN= told for mest begunstigede land)

>TABELPOSITION>

>TABELPOSITION>

>TABELPOSITION>

(1) Uanset reglerne for fortolkning af den kombinerede nomenklatur skal varebeskrivelserne kun anses for at være vejledende, idet præferenceordningen i forbindelse med dette bilag bestemmes af KN-koden. Hvor der er angivet ex KN-koder, bestemmes præferenceordningen ved anvendelse af KN-koden og den tilsvarende varebeskrivelse sammen.

(2) Hvor der findes en MFN-minimumstold, svarer den gældende minimumstold til MFN-minimumstolden ganget med den procent, der er angivet i denne kolonne.

(3) Kontingentet for denne vare er åbnet for Bulgarien, Den Tjekkiske Republik, Estland, Ungarn, Letland, Litauen, Polen, Rumænien og Den Slovakiske Republik. Hvis det ser ud til, at den samlede indførsel til EF af levende hornkvæg vil overstige 500 000 stk. i et bestemt produktionsår, kan EF træffe de nødvendige forvaltningsforanstaltninger til beskyttelse af sit marked, uanset andre rettigheder i henhold til aftalen.

(4) Kontingentet for denne vare er åbnet for Bulgarien, Den Tjekkiske Republik, Estland, Ungarn, Letland, Litauen, Polen, Rumænien og Den Slovakiske Republik.

(5) Kontingentet for denne vare er åbnet for Estland, Letland og Litauen. EF kan inden for rammerne af sin lovgivning, når det er relevant, tage hensyn til behovet for yderligere forsyninger på markedet og nødvendigheden af at opretholde ligevægt på markedet.

(6) Undtagen KN-kode 0203 11 90, 0203 12 90, 0203 19 90, 0203 21 90, 0203 22 90 og 0203 29 90

(7) Undtagen udskåret mørbrad.

(8) Undtagen KN-kode 0207 13 91, 0207 14 91, 0207 26 91, 0207 27 91, 0207 34 10, 0207 34 90,0207 35 91, 0207 36 81, 0207 36 85 og 0207 36 89

(9) Undergivet minimumsprisordninger ved import, der er omhandlet i bilaget til nærværende bilag.

(10) Nedsættelsen anvendes kun på den del af tolden, der er værditold.

(11) Denne indrømmelse vedrører kun varer, der ikke er omfattet af eksportrestitutioner.

BILAG TIL BILAG A(b) Minimumspriser ved import af visse bærfrugter til forarbejdning

1. Der er fastsat følgende minimumspriser for import af følgende varer til forarbejdning med oprindelse i Republikken Litauen:

>TABELPOSITION>

2. De minimumsimportpriser, der er fastsat i punkt 1, skal overholdes ved hver forsendelse. Hvis værdien i en toldangivelse er lavere end minimumsimportprisen, vil der blive pålagt en udligningstold svarende til forskellen mellem minimumsprisen og værdien i toldangivelsen.

3. Hvis importprisen for en given vare, der er omfattet af dette bilag, viser tendens til, at den i nærmeste fremtid vil falde til under minimumsimportprisen, underretter Europa-Kommissionen de litauiske myndigheder herom, således at de kan rette op på situationen.

4. På anmodning fra EF eller Litauen undersøger Associeringsrådet, hvordan ordningen fungerer, eller reviderer minimumsimportprisernes niveau. Associeringsrådet træffer i påkommende tilfælde de nødvendige afgørelser.

5. For at fremme og øge handelen og til gensidig fordel for alle berørte parter afholdes der et konsultationsmøde tre måneder før hvert EF-produktionsårs begyndelse. Konsultationsmødet finder sted mellem på den ene side Europa-Kommissionen og de berørte EF-producentorganisationer for de pågældende varer og på den anden side alle de associerede eksportlandes myndigheder og producent- og eksportorganisationer.

På dette konsultationsmøde drøfter parterne markedssituationen for bærfrugter, herunder navnlig produktionsprognoser, lagersituation, prisudvikling og mulig markedsudvikling såvel som mulighederne for at tilpasse udbuddet til efterspørgslen.

>TABELPOSITION>